**Titian Ramsay Peale**, nado en Filadelfia o 17 de novembro de 1799, e finado o 13 de marzo de 1885, foi un artista, naturalista e explorador estadounidense.

Foi un ilustrador científico cuxas pinturas e debuxos da vida salvaxe foron moi recoñecidos pola súa beleza e precisión. Participou como naturalista en varias exploracións científicas, en particular acompañou a Stephen Harriman Long en 1819 na explorción das Montañas Rochosas, e despois serviu na Expedición Wilkes ou Expedición exploratoria dos Estados Unidos para o estudo do océano Pacífico dirigida pola Armada dos Estados Unidos (1838-1842).

Traxectoria
-----------

Peale retratado polo seu pai, 1819.
Peale naceu o 17 de novembro de 1799 en Filadelfia. Foi o fillo máis novo do notábel artista e naturalista Charles Willson Peale. Dedicouse por primeira vez ao estudo da historia natural mentres asistía ao seu pai nas súas moitas excursións en busca de espécimes para o Museo Peale.

A familia mudouse a Germantown, Philadelphia (Pensilvania), fóra de Filadelfia, onde comezou a coleccionar e debuxar bolboretas e outros insectos.  
 Aínda que algunhas das súas ilustracións de bolboretas e avelaíñas foron publicadas, a maioría permaneceu inédita até hai pouco.

Do mesmo xeito que os seus irmáns máis vellos, Raphaelle, Rembrandt e Rubens Peale, Titian axudou ao seu pai a preservar as mostras do Museo para a súa exhibición, que incluía achegas de George Washington, Thomas Jefferson e da Expedición de Lewis e Clark.

Os seus debuxos publicáronse na *American Entomology* de Thomas Say xa en 1816, sendo elixido pouco despois como membro da Academia de Ciencias Naturais da Universidade Drexel.

Peale participou na expedición de 1817 da Academia de Ciencias Naturais a Florida e Xeorxia, xunto con Thomas Say, George Ord e William Maclure. Foi axudante de Say na expedición ás Montañas Rochosas ao mando de Stephen Harriman Long en 1819. A colección enviada á Academia de Ciencias Naturais de Philadelphiia desta expedición incluíu 122 debuxos de Peale. Adquiriu un pavo salvaxe para as coleccións do Museo.

*Automeris io*, 1833.
Peale forneceu ilustracións para a *American Entomology* de Say (1824–28) e a *American Ornithology* de Charles Lucien Bonaparte (1825–1833). Tamén realizou unha expedición de recolección a Florida en nome de Bonaparte.

En 1831, Peale publicou un panfleto coñecido como *Circular of the Philadelphia Museum: Containing Direction for the Preservation and Preparation of Objects of Natural History*. O Museo Peale continuou a gañar unha reputación mundial. Desenvolveu un método eficaz para almacenar bolboretas en caixas seladas con frontes e costas de vidro. Como resultado, algunhas partes da súa colección conserváronse até a actualidade. A súa meticulosa colección de máis de 100 especies de bolboretas foi a miúdo eloxiada polo brillo e vitalidade das cores dos insectos.

En 1838, dous anos despois de que Charles Darwin regresara da súa viaxe no *Beagle*, Peale abandonou o seu traballo no Museo para navegar a bordo do *Peacock* como naturalista xefe da Exploración Wilkes (1838-1842). Como naturalista xefe, recolleu e conservou varios exemplares de historia natural, moitos dos cales empaquetou e volveu ao Museo. O informe da expedición de Peale, *Mammalia and Ornithology* (1848), foi desbotado debido a obxeccións de Wilkes e John Cassin. Cassin foi contratado para escribir un volume corrixido, que se publicou en 1858.

Durante a expedición, Wilkes nomeou como *Peale Passage* a un estreito do noroeste do actual estado de Washington na honra de Titian Peale.

O 1 de maio de 1843, as presións financeiras obrigaron a Peale a vender o Museo. Peale pasou a traballar para a United States Patent and Trademark Office e converteuse nun fotógrafo pioneiro norteamericano.

Peale foi tamén o autor dos deseños de varias moedas estadounidenses posteriormente gravadas por Christian Gobrecht na ceca de Filadelfia, da Casa da Moeda dos Estados Unidos.

Abreviatura
-----------

A abreviatura **Peale** emprégase para recoñecer a Titian Peale como autoridade na descrición e taxonomía en zooloxía.

Galería
-------

* Can das pradarías, acuarela, 1819-1821Can das pradarías, acuarela, 1819-1821
* Kilauea de día, óleo, 1842*Kilauea de día*, óleo, 1842
* Kilauea de noite, óleo, 1842*Kilauea de noite*, óleo, 1842
* Bright House, Rehoboth Beach, acuarelaBright House, Rehoboth Beach, acuarela

Notas
-----

1. ↑  Sterling 1997.
2. 1 2  Calhoun, J. V. & D. M. Wright 2016.
3. ↑  Adler, A. (1 de maio de 2011). "From the Pacific to the Patent Office: The US Exploring Expedition and the origins of America's first national museum". *Journal of the History of Collections* (en inglés) **23** (1): 49–74. ISSN 0954-6650. doi:10.1093/jhc/fhq002.
4. ↑  Phillips, James W. (1971). *Washington State Place Names*. University of Washington Press. ISBN 0-295-95158-3.
5. ↑  Taxay, D. (1966). *The U.S. Mint and Coinage.* New York [reimpreso en 1983. ISBN 0-915262-68-1]. Páxina 109.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Titian Peale*** |

### Bibliografía

* Calhoun, J. V. & D. M. Wright (2016). "Remarks on the recent publication of Titian R. Peale's "lost manuscript," including new information about Peale's Lepidoptera illustrations.". *Journal of Research on the Lepidoptera* **49**: 21–51.
* Poesch, Jessie Peale (1961). *Titian Ramsay Peale And His Journals of The Wilkes Expedition, 1799-1885*. American Philosophical Society. p. 226. ISBN 9781258056551.
* Sellers, Charles Coleman (1980). *Mr. Peale's Museum, Charles Willson Peale and the First Popular Museum of Natural Science and Art*. W. W. Norton & Company. p. 370. ISBN 9780393057003.
* Sterling, Keir B. ed. (1997). "Peale, Titian Ramsay". *Biographical Dictionary of American and Canadian Naturalists and Environmentalists*. Greenwood Press.
* "Titian Ramsay Peale Sketches". *American Philosophical Society*.

### Ligazóns externas

* The Historic Titian Peale Butterfly and Moth Collection at the Academy of Natural Sciences.
* Collection of Titian Ramsay Peale sketches at the American Philosophical Society Library.
* Scientist of the Day-Titian Ramsay Peale at Linda Hall Library.

|  |  |
| --- | --- |
| Control de autoridades | 
* Wd: Q2524442
* WorldCat
* VIAF: 796126
* BNF: 162254529
* CERL: cnp00541042
* Europeana: ID
* FAST: 164331
* GND: 117692727
* ISNI: 0000 0000 8190 9718
* LCCN: n85369245
* NLA: 35813098
* NTA: 185238327
* OL: OL1064059A
* RKD: 62246
* SNAC: w6tm7dht
* SUDOC: 12361810X
* ULAN: 500017044
* WikiTree: Peale-25

 |